CELEX: 32016R1776
Language: bg
Date: 2016-10-06 00:00:00
Title: Регламент (ЕС) 2016/1776 на Комисията от 6 октомври 2016 година за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на сукралоза (E 955) като овкусител в дъвки с добавена захар или полиоли (Текст от значение за ЕИП)

7.10.2016   
            
            
               BG
            
            
               Официален вестник на Европейския съюз
            
            
               L 272/2
            
         РЕГЛАМЕНТ (ЕС) 2016/1776 НА КОМИСИЯТА
   от 6 октомври 2016 година
   за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на сукралоза (E 955) като овкусител в дъвки с добавена захар или полиоли
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
   като има предвид, че:
   
               (1)
            
            
               В приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
            
         
               (2)
            
            
               Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
            
         
               (3)
            
            
               На 19 януари 2015 г. бе подадено заявление за разрешаване на употребата на сукралоза (Е 955) като овкусител в дъвки с добавена захар или полиоли. Впоследствие заявлението бе предоставено на държавите членки съгласно член 4 от Регламент (ЕО) № 1331/2008.
            
         
               (4)
            
            
               Сукралозата беше оценена през 2000 г. от Научния комитет по храните (НКХ) на Европейския съюз, който определи допустима дневна доза (ДДД) от 15 mg/kg телесно тегло на ден (3).
            
         
               (5)
            
            
               Използването на сукралоза (Е 955) като овкусител в дъвки с добавена захар или полиоли увеличава цялостната наситеност на вкуса на дъвките и запазва тази наситеност за по-дълго време, докато се дъвчат дъвките, в сравнение с други форми на добавки в храните. По този начин увеличената наситеност и продължителност на вкуса дават на потребителя по-добро цялостно усещане при дъвченето на дъвка.
            
         
               (6)
            
            
               Ако се разреши употребата на сукралоза със стойности 1 200 mg/kg в дъвки с добавена захар или полиоли, това ще доведе до увеличаване на приема на E 955 в следните граници: между 0 до 0,1 % от ДДД при средно потребление и между 0 до 4,3 % от ДДД при високо потребление. Това се счита за допълнителна неголяма експозиция за потребителите и следователно не поражда опасения във връзка с безопасността.
            
         
               (7)
            
            
               Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните („Органът“), за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно посочената актуализация да въздейства на човешкото здраве. Тъй като разрешаването на употребата на сукралоза (Е 955) като овкусител в дъвки с добавена захар или полиоли представлява актуализация на списъка, която не е възможно да има отражение върху човешкото здраве, то не е необходимо да се изисква становището на Органа.
            
         
               (8)
            
            
               Поради това е целесъобразно да се разреши употребата на сукралоза (Е 955) като овкусител с максимално ниво 1 200 mg/kg в дъвка с добавена захар или полиоли (хранителна подкатегория 5.3).
            
         
               (9)
            
            
               Поради това приложение II към Регламент (ЕО) № 1333/2008 следва да бъде съответно изменено.
            
         
               (10)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕО) № 1333/2008 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 6 октомври 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 16.
   
      (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
   
      (3)  Становище на Научния комитет по храните относно сукралоза (прието от НКХ на 7 септември 2000 г.), достъпно онлайн на адрес: http://ec.europa.eu/food/fs/sc/scf/out68_en.pdf
   
      ПРИЛОЖЕНИЕ
      В приложение II към Регламент (ЕО) № 1333/2008 част Д се изменя, както следва:
      
                  1.
               
               
                  Категория храни 5.3 „Дъвки“ се изменя, както следва:
                  
                              а)
                           
                           
                              след вписването за E 951 се добавя следното вписване:
                              
                                           
                                       
                                       
                                          „E 955
                                       
                                       
                                          Сукралоза
                                       
                                       
                                          1 200 
                                       
                                       
                                          (12)
                                       
                                       
                                          само продукти с добавена захар или полиоли, като овкусител“
                                       
                                    
                        
                              б)
                           
                           
                              бележка под линия 12 се изменя, както следва:
                              
                                          „(12)
                                       
                                       
                                          Ако E 950, E 951, Е 955, E 957, E 959 и E 961 се използват в комбинация при дъвки, максималното количество за всяко едно от тях се намалява пропорционално.“